Komisijos reglamentas (EB) Nr. 871/2003
2003 m. gegužės 20 d.
suteikiantis nuolatinį leidimą pašaruose naudoti naują pašarų priedą - mangano (II, III) oksidą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Reglamentu (EB) Nr. 1756/2002 [2], ypač į jos 3 ir 9d straipsnius,
kadangi:
(1) Direktyvoje 70/524/EEB numatyta, kad, išanalizavus paraiškas, pateiktas pagal direktyvos 4 straipsnį, gali būti leista naudoti naujus priedus,
(2) Buvo pateiktas prašymas dėl leidimo naudoti mangano (II, III) oksidą kaip mangano šaltinį, priklausantį mikroelementų grupei, nurodytai Direktyvos 70/524/EEB C priedo II dalyje.
(3) Gyvūnų mitybos mokslinis komitetas 2002 m. vasario 6 d. pareiškė nuomonę dėl šio priedo naudojimo pašaruose, kurioje skelbiama, kad mangano (II, III) oksidas nekelia pavojaus gyvūnų ir žmonių sveikatai ir aplinkai.
(4) Įvertinus prašymą dėl leidimo, pateiktą dėl mangano (II, III) oksido, paaiškėjo, kad šis priedas, nurodytas 2 straipsnio aaaa punkte, atitinka Direktyvos 70/524/EEB 3a straipsnyje nustatytus reikalavimus, atsižvelgiant į šio reglamento priede nustatytas sąlygas. Todėl reikėtų išduoti leidimą naudoti šį priedą neribotą laiką.
(5) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede pateikiamą mangano (II, III) oksidą, priklausantį mikroelementų grupei, leidžiama naudoti kaip pašarų priedą, atsižvelgiant į minėtame priede numatytas sąlygas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gegužės 20 d.